‘วรพล’มาตามโผ‘โต้ง’การันตีฝีมือ
ครม.ตั้ง “วรพล โสคติยานุรักษ์” นั่งเลขาธิการ ก.ล.ต.คนใหม่ตามคาด เจ้าตัวมั่นใจทุกภาคส่วนร่วมมือพัฒนาตลาดทุนเข้มแข็ง
5 ต.ค. 2554

ครม.ตั้ง “วรพล โสคติยานุรักษ์” นั่งเลขาธิการ ก.ล.ต.คนใหม่ตามคาด เจ้าตัวมั่นใจทุกภาคส่วนร่วมมือพัฒนาตลาดทุนเข้มแข็ง
การประชุมคณะรัฐมนตรี (ครม.) วันที่ 4 ต.ค.ที่ผ่านมา มีมติเห็นชอบแต่งตั้งให้นายวรพล โสคติยานุรักษ์ ดำรงตำแหน่งเลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) คนใหม่ แทนนายธีระชัย ภูวนาถนรานุบาล ที่ลาออกไปเป็น รมว.คลัง
สำหรับนายวรพล อายุ 56 ปี สำเร็จการศึกษาในระดับปริญญาตรีจากคณะวิทยาศาสตร์ จุฬาลงกรณ์มหาวิทยาลัย ปริญญาโทบริหารธุรกิจ จากสถาบันบัณฑิตพัฒนบริหารศาสตร์ (นิด้า) และ Syracuse University ปริญญาโทและเอกสาขาการเงิน The Wharton School, University of Pennsylvania สหรัฐ
นายกิตติรัตน์ ณ ระนอง รองนายกรัฐมนตรีและ รมว.พาณิชย์ กล่าวมั่นใจว่า นายวรพลสามารถดูแลตลาดทุนได้ มีประสบการณ์สูง อยู่ในวงการตลาดทุนมาตลอด เชื่อว่าทำงานร่วมกับผู้บริหารตลาดทุนได้
นายสมพล เกียรติไพบูลย์ ประธานกรรมการตลาดหลักทรัพย์แห่งประเทศไทย กล่าวว่า รู้จักนายวรพลช่วงไปช่วยงานที่กระทรวงพาณิชย์ ยังเห็นประสบการณ์ด้านตลาดทุนไม่มาก ดังนั้นต้องให้เวลาทำงานก่อน
นายวรพลเป็นนักศึกษาสถาบันวิทยาการตลาดทุน (วตท.) รุ่น 12 รุ่นเดียวกับ น.ส.ยิ่งลักษณ์ ชินวัตร นายกรัฐมนตรี
นายวรพล กล่าวว่า เชื่อว่าทุกภาคส่วนจะช่วยกันพัฒนาให้ตลาดทุนเข้มแข็ง รับมือเศรษฐกิจโลกที่ผันผวน
ขณะที่แหล่งข่าวนักการเงิน เปิดเผยว่า เลขาธิการ ก.ล.ต.คนใหม่ไม่ขี้เหร่เท่าไร เนื่องจากเป็นผู้ที่เชี่ยวชาญด้านการเงิน และอยู่ในวงการตลาดทุนมานาน การตั้งคนนอกขึ้นมาจะได้มุมมองใหม่ๆ